थीम-आधारित आयोजनों के बढ़ते प्रचलन के मौजूदा दौर में इस आयोजन में पूरे साल के दौरान देश-विदेश में घटने वाली प्रमुख घटनाओं को पंडालों और बिजली की सजावट के जरिए उकेरा जाता है। इस बार महानगर में कहीं एशिया के सबसे बड़े इलाके सोनागाछी का नजारा दिख रहा है तो कहीं चीन का एक हिस्सा पंडाल में उतर आया है। लगातार बढ़ती महंगाई के बावजूद इन आयोजनों की भव्यता साल दर साल बढ़ रही है। इस साल पूजा समितियों का बजट पांच लाख से लेकर 20 करोड़ तक का है। वैसे, यह आंकड़ा तो आधिकारिक है। कई प्रमुख पूजा समितियों का खर्च तो 50 करोड़ के पार जाने की भी चर्चा है। औपचारिक रूप से पूजा शुरू होने के दिन यानी षष्ठी तक ममता रोजाना औसतन एक दर्जन पंडालों का उद्घाटन करती रही हैं। दीदी कहती हैं कि उनकी इच्छा तो तमाम पंडालों में जाने की है, लेकिन ऐसा संभव नहीं है। ममता तमाम पंडालों में जाकर न सिर्फ उद्घाटन करती हैं बल्कि वहां मौजूद लोगों से भी घुलने-मिलने लगती हैं। एक पंडाल में लोगों ने जब उनसे चित्र बनाने का अनुरोध किया तो वे कागज व पेंसिल लेकर वहीं बैठ कर चित्र बनाने लगीं।